Polisiekonstabel ‘verkoop’ glo borgtogArgieffoto: SAPD ŉ 33-jarige polisiekonstabel van die Saselamani-polisiestasie is Donderdag in hegtenis geneem vir beweerde korrupsie. Kapt. Matimba Maluleke, woordvoerder van die Valke, het gesê die verdagte konstabel het glo R1 200 van ŉ verdagte wat hy vir die besit van vermoedelik gesteelde goedere in hegtenis geneem het, geëis in ruil vir borgtog. “Die verdagte konstabel het glo na die klaer se vrou gegaan en die R1 200 wat hy geëis het, gaan invorder,” het Maluleke gesê. Die klaer het die saak by die polisie aangemeld ná sy borgtog vasgestel is op R30 000 en nie die R1 200 wat hy glo vroeër aan die verdagte konstabel betaal het nie. Die verdagte konstabel is deur die Valke vasgetrek en sal Vrydag voor die Malamulele-landdroshof verskyn op aanklag van korrupsie.